**Daugavpils pilsētas domes 2021.gada 13.maija saistošo noteikumu Nr.24 "Grozījumi Daugavpils pilsētas domes 2015.gada 10.decembra saistošajos noteikumos Nr.48 "**[**Daugavpils pilsētas pašvaldības sociālās garantijas bārenim un bez vecāku gādības palikušajam bērnam**](https://likumi.lv/ta/id/279417-daugavpils-pilsetas-pasvaldibas-socialas-garantijas-barenim-un-bez-vecaku-gadibas-palikusajam-bernam)**"" paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Grozījumi Sociālo pakalpojumu un sociālās palīdzības likumā paredz ar 01.07.2021. aizstāt dzīvokļa pabalstu ar mājokļa pabalstu, līdz ar to noteikumos tiek izdarīti redakcionāli grozījumi, aizstājot vārdu “dzīvokļa” ar vārdu “mājokļa”.Saskaņā ar likuma “Par palīdzību dzīvokļa jautājumu risināšanā” 25.2 panta pirmo un piekto daļu, pašvaldība saistošajos noteikumos paredzētajā kārtībā maksā mājokļa pabalstu bez vecāku gādības palikušam bērnam no dienas, kad bērns sasniedzis pilngadību, līdz 24 gadu vecuma sasniegšanai, piešķirot mājokļa pabalstu bez vecāku gādības palikušam bērnam, nevērtē šā bērna ienākumus un materiālo stāvokli. Līdz ar to noteikumi regulēs mājokļa pabalstu bez vecāku gādības palikušam bērnam pēc pilngadības sasniegšanas līdz 24 gadu vecuma sasniegšanai, bet citām mājsaimniecībām mājokļa pabalstu izmaksu noteiks citi noteikumi, jo Sociālo pakalpojumu un sociālās palīdzības likuma 35.panta ceturtā daļa nosaka, ka mājokļa pabalsta apmēru aprēķina kā starpību starp garantēto minimālo ienākumu sliekšņu summu mājsaimniecībai un normatīvajos aktos noteiktajiem izdevumiem par mājokli un mājsaimniecības kopējiem ienākumiem un 36.panta piektā daļa ar 01.07.2021. paredz, ka Ministru kabinets nosaka mājokļa pabalsta aprēķināšanas, piešķiršanas, izmaksas kārtību un izdevumu pozīciju minimālās normas mājokļa pabalsta apmēra aprēķināšanai. Pašvaldība saistošajos noteikumos var paredzēt labvēlīgākus nosacījumus attiecībā uz izdevumu pozīciju normām, kā arī noteikt koeficientu garantētā minimālā ienākuma sliekšņu summai mājsaimniecībai un mājsaimniecību veidus, kuriem tiek piemērots koeficients mājokļa pabalsta apmēra aprēķināšanai. Ievērojot minēto, tiek svītroti 3.1.1.-3.1.3., 10.1.-10.3., 15.-17.punkti.Noteikumu 10.5.2. un 22.3.2.apakšpunktu redakcija tiek precizēta, nosakot, ka izglītības iestāžu 1.klases izglītojamie pabalstu 50,00 *euro* saņem vienu reizi mācību gadā, tātad, turpinot izglītību 1.klasē, nākamajā kalendārajā gadā pabalsts būs 35,00 *euro*. Bērnu tiesību aizsardzības likuma 45.2 panta ceturtā daļa paredz, ka bērnu aprūpes iestāde, rakstveidā vienojoties ar viesģimeni, nosaka bērna uzturēšanās ilgumu viesģimenē. Par cik daļu no Centra "Priedīte" funkcijām pārņem Sociālais dienests, izveidojot ģimeniskai videi pietuvinātu pakalpojumu bāreņiem un bez vecāku gādības palikušiem bērniem, tiek precizēti attiecīgi noteikumu punkti. |
| 2. Īss projekta satura izklāsts | Noteikumi paredz:- grozīt 3.8., 8., 9., 14., 42., 44., 45., 46., 49. un 50.punktu;- svītrot 3.1.1.-3.1.3., 7., 10.1-10.3., 15.-17. un 33.punktu;- izteikt jaunā redakcijā 4., 6., 10.5.2., 22.3.2., 25., 30., 32., 67.punktu un IX. nodaļas nosaukumu. |
| 3. Informācija par plānoto projekta ietekmi uz pašvaldības budžetu | Nav attiecināms. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms. |
| 5. Informācija par administratīvajām procedūrām | Netiek mainītas. |
| 6. Informācija par konsultācijām ar privātpersonām | Nenotika. |

Domes priekšsēdētājs  *(personiskais paraksts)* I.Prelatovs